Familienfeier

Bei Meiersch iss Familietreffe,

es kumme Onkel, Tande, Neffe,

die all hat ma heit ingelade,

zu treffe sich in Meiersch Gaade.

De Meier hollt vier Kaschde Bier

unn ruft aach gleich, die brauche mir.

Als die Meiersch frood, was das dann soll,

saad er, die saufe doch wie doll,

holl nur emold de Onkel Teck,

der macht allään e Kaschde weg.

De Schwenkbroode steht schunn parat

unn dozu gebbt`s Grumbiersalat,

die Meiersch hat ne selbscht gemachd

unn wie ma siehd, e wahri Prachd.

Doch erschd gebbts Kaffee noch unn Kuche,

e jeder muss ze erscht vasuche

vum Kugelhupf aus alder Form,

was noch rauskummt, iss enorm.

Beim Bagge hadd die Meiersch Gligg.

S´Tante Maalche esst vier Stigg,

donn kummt de Kwetschekuche glatt,

s´Tante Maalche iss schunn satt.

Durch die ganz Kaffeetringerei

iss schunn de Nomidda vorbei.

Die Weibsleit rätsche mit Geschnadder,

do hebt de Kopp de Schwieavadder,

de Durschd ne grad so iwamannte,

ruft er, wo bleibt de Selbschtgebrannte?

Demm Meier Hans sei Mirabell,

der kummt jetzt richdisch an der Stell,

schunn ruft de Oba, här mim Bier,

de Schnaps, der rutscht so nit bei mir.

Unn schunn iss gleich de Kaschde lär,

wie dringe die das Bier so gär.

Jetzd wird es Feier angemacht,

die Schwengbroode, sinn e wahri Prachd,

saad Onkel Jupp unn guggt uff de Rooschd,

kumm gebb ma noch e Bierche, Proschd.

Ma hadd sich kaum erscht unnerhall,

do iss de erscht schunn umgefall.

De Oba Nickel wars jo a,

der hadd noch nie so vill vertra,

die Oma hollt ne om Schlawitsch

unn leed ne uff die Schulla sich.

Mir gehn jetzt hemm, fa uns iss Schluss,

saad die, an alle noch e Gruß.

Die junge Leit jetzd aach uffstehn,

die wolle in die Disko gehen,

de Jupp gritt deshalb mit ne Steit

unn wie´s Gewidda war´s so weid,

de Gaade scheen durch Müh unn Geld,

der wir im Nu zum Trümmerfeld.

Statt ruhich mo ihr Bier ze saufe,

fange all aan, sich wild ze raufe,

die Polizei musst aach noch kumme

unn nur die Meiersch war´n die Dumme.

E Anzeich weje Ruhestehrung,

das war fa Meiersch e Belehrung.

Vawandschafd hinn, Vawandschafd her,

de Meier saad, das war e Lehr.

Familiefeier, das iss wohr,

gebbt`s bei uns erscht inn hunnert Johr.

Reiner Thielen